**Clara Immerwahr** nada en Polkendorf (daquela pertencente ao Reino de Prusia) o 21 de xuño de 1870 e finada en Dahlem, Berlín o 2 de maio de 1915, foi unha química alemá de orixe xudía, sendo a primeira muller en doutorarse pola Universidade de Wroclaw. Ademais, era a esposa do químico alemán Fritz Haber, coñecido principalmente polo desenvolvemento do proceso Haber-Bosch, un método eficaz para a síntese de amoníaco.

Traxectoria
-----------

Immerwahr era a filla máis nova de pais xudeus, o químico Philipp Immerwahr e a súa esposa Anna (de solteira Krohn). Creceu na granxa cos seus tres irmáns máis vellos, Elli, Rose e Paul. En 1890, a súa nai morreu de cancro; mentres Elli e o seu marido Siegfried quedaban na granxa, Clara trasladouse co seu pai a Wroclaw.

Estudou na Universidade de Wroclaw, graduándose e doutorándose en química en 1900. Foi a primeira muller en doutorarse nesta universidade. Casou co seu compañeiro químico xudeu Fritz Haber en 1901. O 1 de xuño de 1902 deu a luz ao seu único fillo, Hermann. Os estereotipos femininos da época dificultaron moito a súa investigación científica. Ela contribuíu ao traballo do seu marido sen ningún recoñecemento e traduciu as súas obras ao inglés.

Durante a primeira guerra mundial, Fritz Haber converteuse nun fervente defensor do esforzo militar alemán e xogou un papel importante no desenvolvemento de armas químicas (especialmente gases velenosos). Os seus esforzos culminaron no primeiro ataque con gas na historia militar en Flandres, Bélxica, o 22 de abril de 1915 .

Despois do regreso de Fritz Haber a Berlín, Clara disparouse no peito coa pistola do seu marido. As circunstancias do suicidio de Clara permaneceron sempre na escuridade. Non apareceu en case ningún xornal e non hai constancia de que se fixera unha autopsia. O carácter indocumentado da súa morte xerou moita polémica, así como os motivos que a impulsaron a cometer tal acto. Pénsase que estaba descontenta coa súa vida e que odiaba o traballo do seu marido sobre armas químicas.

Recoñecementos
--------------

O Premio Clara Immerwahr, creado por UniCat, Berlín, Alemaña, concédese anualmente a unha moza científica, e a Sección Alemá de Médicos Internacionais para a Prevención da Guerra Nuclear nomeou o seu premio máis prestixioso como Premio Clara Immerwahr.

Notas
-----

1. ↑  Juan de la Ciencia. "El suicidio de Clara Immerwahr, una química pacifista en tiempos del Káiser Guillermo.". *Juan de la Ciencia*.
2. ↑  Dietrich Stoltzenberg (2004). *Fritz Haber: Chemiker, Nobelpreistäger, Deutscher, Jude: eine Biographie*. Filadelfia: Chemical Heritage Foundation. p. 50. ISBN 978-0941901246.
3. 1 2  "100th Anniversary: Clara Immerwahr's Death :: ChemViews Magazine :: ChemistryViews". *www.chemistryviews.org* (en inglés). Consultado o 2021-12-14.

Véxase tamén
------------

### Outros artigos

* Gertrud Woker

|  |  |
| --- | --- |
|  | Wikimedia Commons ten máis contidos multimedia na categoría:  ***Clara Immerwahr Modificar a ligazón no Wikidata*** |

### Ligazóns externas

* Cara Immerwahr (1870-1915): la química que plantó cara a Fritz Haber no blog Mujeres con ciencia

|  |  |
| --- | --- |
| Control de autoridades | 
* Wd: Q7490
* WorldCat
* VIAF: 72196766
* BNF: 124466618
* DeutscheBio: 119097486
* FAST: 334345
* FemBio: 12219
* GND: 119097486
* ISNI: 0000 0000 3682 6104
* LCCN: n94006755
* SUDOC: 033617058
* WikiTree: Immerwahr-1

 |